૩૧મી ડિસેમ્બરે મધરાતે બધા લોકો આનંદ લૂટી ગયા અને આપણે રહી ગયા એવી અધૂરપથી પીડાઈને આવા લોકો પિપૂડાં વગાડતા અને શંકુ આકારની ડાગળાટોપી પહેરીને સહકુટુંબ દોડતા દોડતા ગેટવે ઑફ ઈન્ડિયા જાય છે. ત્યાંથી પોલીસ તેમને દંડા મારીને કાઢે છે. તેઓ બૈરાંછોકરાં સાથે બસની હજારહજાર ઉતારુની કતારમાં મવાલીઓ સાથે ઊભા રહીને કંટાળે છે અને મણિબહેન રોતા ઝીણકાને ચૉંટિયો ભરીને કહે છે: આવી શી ખબર? હવે કોઈ દી નૉ આવવું. સુખ નામના પ્રદેશની નીચલા મધ્યમ વર્ગની ખોજનો અહીં રાબેતા મુજબ બૂરો અંજામ આવ્યો.